**LIM SWEE TIN**

Penyair Lim Swee Tin dilahirkan pada 26 September 1952, di Bachok, Kelantan. Disebabkan membesar dalam kalangan masyarakat Melayu maka tidak hairanlah jika Lim Swee Tin begitu fasih berbahasa Melayu. Bapanya, Lim Swee Poh, suku Hokkien berasal dari Chou An, Fujien, China, manakala ibunya Khe Utt Eh Di berketurunan Thai yang sudah menetap sejak beberapa generasi di Bachok, Kelantan.

Lim Swee Tin berumahtangga pada tahun 1977. Isteri beliau, Selina S.F. Lee, seorang guru juga merupakan penyair dan cerpenis yang kerap menyumbangkan karya-karya di media-media tanah air. Mereka kini dikurniai tiga orang anak, seorang lelaki dan dua orang perempuan.

Beliau mendapat pendidikan rendah di Sekolah Kebangsaan Tawang, Bachok, Sekolah Kebangsaan Machang, Sekolah Menengah Sultan Ismail Petra, Kota Bharu, Kelantan. Pada 1988-1992, Lim melanjutkan pengajiannya di Universiti Putra Malaysia (UPM) bagi Ijazah Sarjana Muda Pendidikan Pengajaran Bahasa Malaysia sebagai Bahasa Pertama, Dalam tahun 1996-1999 melanjutkan pengajian bagi memperoleh Ijazah Sarjana Sastera (M.A) –Kesusasteraan Melayu, 2000-2005 di peringkat Doktor Falsafah (Ph.D) - Kesusasteraan Melayu.

Lim Swee Tin terpilih mewakili negara dalam acara Pengucapan Puisi Dunia Kuala Lumpur (1990). Pada tahun yang sama, Dewan Bahasa dan Pustaka memilih beliau untuk Program Penataran Karya Sastera selama 26 hari di Indonesia. Beliau juga berkesempatan mengikuti HISKI 111 di Malang, Indonesia. Kejayaan cemerlang Lim Swee Tin dalam bidang penulisannya juga membawanya ke simposium The Search for a New World Culture for the 21st Century: Asian Literary Perspective di Washington D.C, Amerika Syarikat, dan bersempena dengan Persidangan ASEM ke-2 di London April tahun 1998, Lim Swee Tin diundang mewakili Malaysia pada acara Baca Puisi Four Leading Poets from South East Asia bertempat di Royal Festival Hall, London di samping penyair dari Indonesia, Thailand dan Filipina. Sepanjang keterlibatannya dalam bidang penulisan, Lim Swee Tin telah memenangi sejumlah lebih 20 hadiah penulisan. Antaranya ialah Sayembara Cerpen ESSO-GAPENA III dan VI (1982 dan 1985), Hadiah Penghargaan Anugerah Puisiputra II (1983), Hadiah Sastera Utusan-Public Bank (1986, 1989 1990, 1992, 1994, 1999); Hadiah Sastera Perdana Malaysia 1982-83), Hadiah Sastera Perdana Malaysia 1986/1987, Hadiah Cerpen- Maybank-DBP ke-3, hadiah kedua Peraduan Mengarang Cerpen dan Puisi sempena 100 Tahun Kuala Lumpur, Hadiah Puisi Kebangsaan ESSO-GAPENA (1989) dan Hadiah Puisi Bosnia-PENA, Berita Harian, Utusan Melayu (1994). Beliau merupakan penerima S.E.A Write Award 2000 (penghargaan tertinggi bidang kesusasteraan) di Asia Tenggara oleh Kerajaan Diraja Thailand.

Lim Swee Tin mula berjinak-jinak dengan bidang penulsian sejak berada di sekolah rendah lagi. Ketika itu beliau sudah mula belajar mencoret-coret pantun dan syair. Di sekolah menengah (1968/1969), Lim Swee Tin mengambil mata pelajaran Kesusasteraan Melayu. Antara teks kajian pada masa itu ialah antologi *Gelombang* (Usman Awang) dan *Nyanyian Sunyi* (Amir Hamzah). Melalui kajian ke atas kedua-dua teks puisi ini, Lim Swee Tin beroleh keyakinan untuk menghasilkan sajak-sajak. Salah sebuah karyanya yang paling awal dan sempurna dihasilkan berjudul “Terima Kasih”. Bermula dari situ Lim Swee Tin mula berkarya dengan bersungguh-sungguh. Perkara lain yang mendorong Lim Swee Tin terus mencipta karya ialah faktor alam sekitar seperti penghidupannya yang dikelilingi cara hidup dan budaya masyarakat Melayu, khususnya di Kelantan.

Karya Lim Swee Tin yang pertama tersiar di media, sebuah cerpen berjudul “Malam Pertama” tersiar dalam Majalah *Jejaka* tahun 1971. Tetapi, Lim Swee Tin merasakan jiwa dan bakatnya lebih terjurus ke arah genre sajak. Karya-karyanya mendapat tempat di *Berita Minggu*, Jurnal *PERISA*, Jurnal *Malay Literature*, *Utusan Zaman*, *Mingguan Timur*, *Dewan Masyarakat*, *Dewan Budaya*, *Dewan Sastera* dan puluhan media penyiaran tanah air. Lim Swee Tin sudah mengumpulkan sejumlah 62 buah buku yang dihasilkan secara persendirian, manakala lebih 120 lagi adalah dalam bentuk antologi. Sebahagian puisi Lim Swee Tin turut dimuatkan dalam buku terpenting di tanah air seumpama Puisi Melayu Baharu, Malaysia dalam *Puisi, The Puppeteer Wayang, Emas Tempawan/Burnished Gold,* dalam untuk teks kegunaan pelajar Kesusasteraan Melayu di sekolah menengah. Dua kumpulan puisi beliau (dwi-bahasa) *Bond atau Akrab*, (2009) dan *The Moon amidst the Cogongrass / Bulan antara Lalang* (2011) diterbitkan Institut Terjemahan dan Buku Malaysia (ITBM) dan kumpulan esei Pemikiran Kesusasteraan: Wajah dan Wadah Kebudayaan Kebangsaan, dan Bahasa di jajaran Masa: Isu dan Tanggapan (2011) diterbitkan Jabatan Kebudayaan dan Kesenian Negara (JKKN).

Panel Hadiah Sastera 1976 berpendapat bahawa Lim Swee Tin telah menunjukkan harapan besar sebagai penulis bukan Melayu dalam perkembangan sastera nasional kerana beliau bukan sahaja telah dapat menguasai bahasa Melayu dengan baik tetapi telah berjaya mengangkat bahasa itu menjadi bahasa puisi.

Prof. Madya Arbak Othman, seorang pensyarah Universiti Putra Malaysia mengakui bahawa Lim Swee Tin adalah seorang yang hebat dalam mendeklamasikan puisi. **Arbak Othman menyatakan bahawa cara beliau meletakkan suaranya mengikut rentak yang betul pada kata-kata yang memerlukan kesan penerimaan yang bersentuh rasa dan minda. Kadang-kadang ada gegaran yang memacu kata-kata untuk dapat segera menghantar maksud tertentu ke sudut hati dan perasaan pendengar. Manakala, Prof. Rahman Shaari menyatakan bahawa deklamasi Lim Swee Tin jelas kerana dia membawa makna yang ketara. Gayanya sejauh ini ialah gaya pendidikan, yang bererti Lim Swee Tin tidak akan berpuas hati jika pengajaran yang terkandung dalam puisinya tidak dihadam oleh penonton.**